קרולין גרסיה

קרולין גרסיה (בצרפתית: Caroline Garcia; נולדה ב-16 באוקטובר 1993) היא טניסאית צרפתיה מקצוענית, בשיאה דורגה במקום הרביעי בעולם בדירוג ה-WTA. גרסיה נולדה בסן-ז'רמן-אן-לה שבצרפת, בתם של מרלן ולואי-פול גרסיה. אביה משמש מאמנה בטניס. ב-2007 התחרתה לראשונה בטורניר של הפדרציה הבינלאומית לטניס. ב-2011 העפילה לסיבוב השני באליפות אוסטרליה הפתוחה ולסיבוב השני באליפות צרפת הפתוחה. ב-2013 נכנסה לראשונה לדירוג 100 המובילות בעולם וסיימה את השנה במקום ה-75. במהלך השנה העפילה לסיבוב השני באליפות צרפת הפתוחה, באליפות וימבלדון ובאליפות ארצות הברית הפתוחה בטניס, היא זכתה בטורניר סבב ה-ITF הראשון שלה ביחידות, כשזכתה בטורניר קאן-סור-מר שבצרפת. ב-2014 זכתה לראשונה בטורניר מסבב ה-WTA כשניצחה את ילנה יאנקוביץ' בגמר טורניר בוגוטה בקולומביה, היא העפילה לסיבוב השלישי בווימבלדון ולרבע הגמר בטורנירים במדריד, נירנברג ובווהאן. ב-2015 העפילה לסיבוב השלישי באליפות אוסטרליה הפתוחה, והעפילה פעמיים לגמר טורנירים מסבב ה-WTA, באליפות מקסיקו הפתוחה ובטורניר מונטריי. ב-2016 זכתה בטורנירי שטרסבורג ומיורקה ופעמיים העפילה לחצי הגמר בטורנירי דובאי ומונטריי. היא ייצגה את צרפת באולימפיאדת ריו דה ז'ניירו והודחה בסיבוב השני. את השנה סיימה במקום ה-23 בעולם. ב-2017 זכתה באליפות סין הפתוחה ובטורניר ווהאן. בטורניר הגראנד סלאם, העפילה לסיבוב השלישי באליפות אוסטרליה הפתוחה, לרבע הגמר באליפות צרפת הפתוחה בה הודחה על ידי קרולינה פלישקובה, לסיבוב הרביעי בווימבלדון בו הודחה על ידי ג'והנה קונטה ולסיבוב השלישי באליפות ארצות הברית הפתוחה בו הודחה על ידי פטרה קביטובה. באוקטובר 2017 דורגה לראשונה בין עשר הטניסאיות הטובות בעולם. באליפות ארצות הברית הפתוחה 2022 העפילה לחצי הגמר בו הפסידה לאונס ג'אבור. באותה שנה זכתה בסינסינטי מאסטרס (מאסטרס 1000 של סבב ה-ATP) גרסיה היא שחקנית זוגות מצטיינת שבשיאה דורגה במקום השני בעולם. ב-2014 זכתה לראשונה בטורניר WTA כשניצחה בטורניר בוגוטה יחד עם בת זוגה לארה ארובארנה. באותה שנה העפילה לגמר טורנירי ג'נראלי ליידיז לינץ, ווהאן וקרמלין קאפ. ב-2015 העפילה יחד עם קטרינה סרבוטניק לרבע הגמר באליפות ארצות הברית הפתוחה, לגמר קנדה מאסטרס, לחצי גמר אליפות דובאי בטניס ואליפות איטליה הפתוחה ולסיבוב השלישי באליפות אוסטרליה ובאליפות צרפת. ב-2016 שיתפה פעולה עם בת ארצה כריסטינה מלדנוביץ'. השתיים זכו באליפות צרפת הפתוחה, העפילו לגמר אליפות ארצות הברית הפתוחה, לרבע גמר וימבלדון ולסיבוב השלישי באוסטרליה. כמו כן זכו בטורניר מדריד והעפילו לגמר אליפות סין הפתוחה. באולימפיאדת ריו דה ז'ניירו הודחו כבר בסיבוב הראשון. ב-2017 הודחו השתיים בחצי גמר אליפות אוסטרליה הפתוחה. באליפות צרפת הפתוחה 2022 זכתה עם מלדנוביץ' בפעם השנייה בתואר לאחר שגברו בגמר על קוקו גוף וג'סיקה פגולה. גרסיה חברה בנבחרת גביע הפדרציה של צרפת משנת 2013. יחד עם כריסטינה מלדנוביץ' ניצחה במשחק הזוגות בהתמודדות עם קזחסטן בפלייאוף. ב-2014 סייעה לנבחרת לנצח את ארצות הברית 3–2 בפלייאוף, כשניצחה בשני משחקי היחידות ובמשחק הזוגות. ב-2015 גברה עם הנבחרת ברבע הגמר על איטליה שניצחה במשחק יחידות אחד והפסידה בשני וניצחה במשחק הזוגות. בחצי הגמר הודחה הנבחרת על ידי צ'כיה כשגרסיה מפסידה בשני משחקי היחידות שלה. ב-2016 גברה הנבחרת על איטליה ברבע הגמר, כשגרסיה מנצחת בכל שלושת המשחקים, גברה על הולנד בחצי הגמר כשגרסיה מנצחת משחק יחידות אחד, מפסידה בשני ומנצחת בהתמודדות הזוגות. בגמר הגביע הפסידה לנבחרת צ'כיה אף על פי שני ניצחונות ביחידות של גרסיה על פטרה קביטובה ועל קרולינה פלישקובה. ב-2019 זכתה עם הנבחרת בגביע, לאחר ניצחון 3–1 ברבע הגמר על בלגיה (שני ניצחונות ביחידות של גרסיה), 3–2 בחצי הגמר על רומניה (ניצחון והפסד ביחידות וניצחון בזוגות עם מלדנוביץ', ו-3–2 בגמר על אוסטרליה (הפסד ביחידות מול אשלי ברטי וניצחון בזוגות עם מלדנוביץ במשחק המכריע מול סמנתה סטוסור וברטי). מדיה וקבצים בנושא קרולין גרסיה בוויקישיתוף אתר האינטרנט הרשמי של קרולין גרסיה (בצרפתית) קרולין גרסיה, ברשת החברתית פייסבוק קרולין גרסיה, ברשת החברתית אקס (טוויטר) קרולין גרסיה, ברשת החברתית אינסטגרם קרולין גרסיה, באתר הוועד האולימפי הבין-לאומי קרולין גרסיה, באתר olympedia.org קרולין גרסיה, באתר ה-WTA קרולין גרסיה, באתר ה-ITF קרולין גרסיה, באתר גביע הפדרציה